L
a publicació de Vandellòs i l’Hospitalet de l’Infant que teniu a les mans, té la intenció de recrear la mirada reposada del lector que té l’oportunitat d’obrir un llibre com aquest. Un lector que cerca fruir amb la visió dels espais més significatius i rellevants del nostre municipi.
Habitualment ens referim al nostre terme municipal com un ampli espai per la seva extensió, ubicat en el sud del Camp de Tarragona, caracteritzat per una diversitat d’entorns naturals que acostumem a definir, de forma senzilla, com de mar i muntanya. En realitat, es tracta de la confluència d’un ampli ventall d’aspectes físics, humans i econòmics que, amb el pas del temps, han anat definint la idiosincràsia de cadascun dels nuclis de població passats i actuals. Parlem de la manifestació d’unes característiques geomorfològiques, d’una diversitat climàtica, d’unes infraestructures viàries, d’unes activitats econòmiques..., d’unes maneres de ser i de fer que han diferenciat cadascun dels nuclis de població que vertebren, avui i en l’antiguitat, el municipi.
Amb la finalitat de ressaltar aquests trets definidors i identitaris del municipi, l’Ajuntament va encarregar al reconegut fotògraf i geògraf Rafael López-Monné l’elaboració d’un ampli reportatge que reflectís les característiques més importants del terme. López-Monné és un gran coneixedor de tots els racons dels nostres pobles i ha estat capaç de captar els trets més identitaris dels nostres paisatges i de les seves persones. Estem segurs que quan gaudiu tranquil·lament de la lectura del llibre podreu delectar-vos detingudament en la bellesa plàstica, la composició, la llum, els enfocaments i molts altres detalls que Rafael López-Monné acostuma a reflectir en les seves imatges.